次韻董禹川餉墨
作者：汪藻
朝代：宋

paragraphs: 徂徠老松蔽百牛，輸膏敗乳來中州。
何人夜半擣寒碧，用心獨與神明儔。
範成秋天翔紫鳯，裁作古虛懸蒼球。
匹夫被褐知者少，江都老相千金收。
養之懷袖作歎息，平生長物胡爲留。
分張好事亦及我，摩挲未語心先謀。
明光起草正須子，一揮坐遣千人休。
嗟予老矣安用此，誰能細字書蠅頭。